Správa zo zahraničnej pracovnej cesty
1.  Účastník ZPC:
Ing. Ildikó Pathóová, zamestnankyňa SĎVM MŠVVaŠ SR, odbor stratégie celoživotného vzdelávania a európskych záležitostí, anglický jazyk 5
2.  Zahraničná pracovná cesta:

Francúzsko, Paríž, OECD Conference Centre, 2 rue André – Pascal,  
26. – 28. 2. 2012, OECD program pre medzinárodné hodnotenie kompetencií dospelých (PIAAC)
3.  Rámcový program pobytu:
27. 2. 2012 	Program stretnutia 
  9,00 – 9,45 	Oficiálne privítanie účastníkov a správa o napredovaní prieskumu PIAAC
  9,45 – 10,00	Správa sekretariátu OECD	
10,00 – 10,30	Časové limity a nasledujúce aktivity prieskumu
11,00 – 12,30	Činnosti postupných úprav vzorky prieskumu
14,00 – 15,30 	Správa o napredovaní prieskumu: činnosti v teréne (práca anketárov)
16,00 – 17,30	Správa o napredovaní prieskumu: manažment dát 
 
28. 2. 2012	Program stretnutia
  9,00 – 10,30	Plán OECD na tému diseminácie a prípravy správy
11,00 – 12,30	Otázky utajenia dát a spôsoby zdieľania súborov v prieskume PIAAC 
14,00 – 15,30	Otázky utajenia dát a spôsoby zdieľania súborov v prieskume PIAAC (pokračovanie)
16,00 – 17,30 	Zhrnutie poznatkov a dohôd zo stretnutia, záver stretnutia 
4.  Stručný priebeh rokovaní:

Rokovanie zahájil pán Irwin Kirsch, člen výboru Konzorcia pre výskum PIAAC. V prvom rade ďakoval všetkým zúčastneným za dobre odvedenú prácu, ktorú krajiny robia v prospech úspešného zberu dát. Nakoľko do konca zberu dát zostáva už iba cca jeden mesiac veľmi aktívnej práce v teréne, je veľmi dôležité, aby krajiny dodržali dohodnuté časové limity pre zber dát a  vyčistené databázy včas odovzdali Konzorciu. Špecifické otázky sa riešili v týchto oblastiach:
•	Konzorcium potvrdilo, že medzinárodné merania staršieho dáta (t. j. Adult Literacy Survey (ALL) a Adult Literacy and Lifeskills Survey (IALS)) budú dostupné cez Data Explorer systém. Týmto postupom sa umožní krajinám, ktoré sa týchto meraní zúčastnili, porovnať ich výsledky s výsledkami prieskumu PIAAC.
•	Po vyčistení dát prieskumu PIAAC medzinárodnou inštitúciou IEA zodpovednou za spracovanie údajov budú jednotlivé krajiny môcť nahliadnuť do vlastnej databázy najskôr v januári 2013.
•	Plánuje sa špeciálne školenie, ako pracovať s dostupnou databázou; toto školenie  zabezpečí spoločnosť ETS. Predpokladaný termín školenia v Princetone (USA) je apríl/máj 2013.
•	Návrh technickej správy o priebehu prieskumu PIAAC bol zaslaný krajinám na vedomie vo februári 2012; Konzorcium súhlasí s postupným posielaním jednotlivých kapitol správy na verifikáciu zúčastneným krajinám, aby sa mohli vyjadriť k spôsobu zverejnenia činnosti inštitúcií ohľadom ich postupov pri zabezpečení plynulého chodu prieskumu.

Správu za sekretariát OECD predniesol pán William Thorn, ktorý sa zameriaval na tieto kľúčové témy:
•	Pripomienky zúčastnených krajín k veľmi krátkym časovým limitom pre prípravu národných databáz na analýzu údajov, pričom bolo odsúhlasené, že školenie na využívanie systému Data Explorer sa uskutoční už v januári 2013 po prvom uvoľnení dát na národnej úrovni
•	Bola predstavená myšlienka prieskumu PIAAC–On-line, ktorý by sa mal zaoberať tými istými kľúčovými zručnosťami ako aktuálny prieskum PIAAC, jednotlivci či organizácie by však mali možnosť flexibilne si zvoliť len moduly, o ktoré majú záujem
•	Oficiálnym jazykom pre zverejnenie medzinárodnej správy bude anglický jazyk, následne sa plánuje aj preklad správy do iných jazykov
•	Pre ilustráciu bude spolu so záverečnými analýzami a správami zverejnený i obsah niektorých úloh, ktoré museli respondenti plniť (trendové zostávajú utajené), v budúcom kole prieskumu PIAAC bude preto potrebné nahradiť ich novými úlohami 
•	Dotazník prieskumu už je teraz oficiálne publikovaný na stránkach OECD

Pani Leyla Mohajder (WESTAT) a pán Tom Krenzke (WESTAT) viedli diskusiu o  nadchádzajúcej úprave dát vzorky, hlavne v súvislosti s kontrolou kvality údajov, výpočtom finálneho počtu kompletných rozhovorov s respondentmi, s utajením dát a  s povinnosťou krajín pripraviť súbory dát na štatistické váženie, s prípravou analýzy „neodpovedí“ (nonresponse bias analysis) a s prípravou záverečnej správy.
Pani Pat Montalvan a pán Michael Lemay (WESTAT) prezentovali správu o napredovaní prác v teréne, o dodržiavaní technických štandardov merania, o kontrole kvality terénnych prác a stratégii zvyšovania návratnosti odpovedí (teda ako presviedčať vybraných respondentov, aby sa zúčastnili prieskumu a vyplnili potrebné dáta do dotazníka a riešili následne aj testové úlohy).
V súvislosti s témou manažmentu dát sa pán Ralph Cartens (IEA) zameriaval na presnú dokumentáciu všetkých prípadov, ktoré sa nejakým spôsobom odlišujú od štandardného postupu spracovania. Príprava medzinárodnej databázy je časovo veľmi náročná a vyžaduje si osobitú starostlivosť aj s cieľom zabezpečenia utajenosti údajov. IEA pripravuje 45 rôznych spôsobov kontroly údajov v národných súboroch dát.
Pán William Thorn v mene sekretariátu OECD predstavil plán distribúcie výsledkov medzinárodného prieskumu a postupnosť konzultácií výsledkov merania so zúčastnenými krajinami. V súvislosti s prípravou medzinárodnej databázy poznamenal, že sa ráta s tvorbou štyroch databáz. Tá prvá s názvom „International Master Database“ bude vytvorená z národných databáz, ktoré krajiny odovzdávajú k 31. 5. 2012. Táto databáza bude sprístupnená jedine OECD pre analýzy a správy. Bude podkladom pre archív údajov z prieskumu PIAAC. Tá druhá databáza s názvom „OECD Analysis Database“ bude využitá pre potreby konzultantov a zamestnancov OECD na základe prísnych kritérií. Ani táto databáza nemá slúžiť širokej verejnosti, nakoľko tieto údaje budú označené ako utajené oficiálne informácie OECD podľa dokumentu COM/DELSA/EDU/PIAAC (2010)19. V poradí tretia databáza s názvom „Data Explorer Database“ bude slúžiť ako nástroj pre tvorbu analýz. Prístup k tejto databáze bude obmedzený na autorizované osoby a neumožní prístup k údajom na tzv. „micro-úrovni“, t. j. údajom o jednotlivcoch. Tento nástroj bude dostupný iba pre zúčastnené krajiny prieskumu v období apríl-máj 2013. Za osobitných podmienok ho bude môcť využívať i verejnosť, to však až po oficiálnom zverejnení výsledkov merania v októbri 2013. V poradí štvrtá „Public Use Database“ bude dostupná širokej verejnosti od októbra 2013 ( na žiadosť krajín môžu určité údaje  zostať neverejné).

Medzinárodná konferencia pod záštitou ETS a OECD, ktorá bude prezentovať výsledky merania, sa uskutoční v novembri 2013 vo Washingtone DC.  
5.  Odporúčané závery:

Sekretariát OECD odporúča plnenie zámerov nasledovných aktivít zúčastnených krajín do konca programu PIAAC: 
•	Účasť na zasadnutí Riadiacej rady programu PIAAC v máji 2012
•	Odovzdávanie národnej databázy zo zberu dát Konzorciu do 31. 5. 2012 
•	Jún – august 2012 spolupráca s IEA na spracovaní údajov do medzinárodnej databázy
•	Do 31. 10. 2012 spolupráca na tvorbe predbežnej medzinárodnej databázy 
•	Účasť na zasadnutí národných projektových manažérov a následne Riadiacej rady programu PIAAC v januári 2013
•	Účasť na 1.časti workshopu k  spracovaniu a analýze dát v januári 2013
•	Január – marec 2013 kontrola a finalizácia národnej databázy po úpravách Konzorcia
•	31. 3. 2013 – prístup zúčastnených krajín k dátam medzinárodnej databázy
•	Apríl 2013 príprava systému Data Explorer pre prístup zúčastnených krajín
•	Účasť na zasadnutí národných projektových manažérov a na 2.časti workshopu k  spracovaniu a analýze dát v máji 2013
•	Máj – október 2013 spoluúčasť zúčastnených krajín na tvorbe medzinárodnej správy a analýz

6.   Prehľad prinesenej dokumentácie a miesto jej uloženia
Dokumentácia je uložená na SĎVM MŠVVaŠ SR.

7.   Osobitne vyhodnotený očakávaný prínos ZPC

Cieľom stretnutia národných tímov výskumu PIAAC bolo reflektovať skúsenosti a zistenia z priebehu hlavného testovania PIAAC, zhrnúť získané informácie, zrekapitulovať oblasti očakávaných výsledkov. Predbežné zhodnotenie hlavného testovania a skúsenosti kolegov referované počas stretnutia pomôžu aj pri realizácii hlavného testovania prieskumu PIAAC na Slovensku. Získali sme potrebné stratégie a kľúčové informácie pre prípravu záverečnej správy z hlavného testovania.

8.    Spôsob zverejnenia výsledkov ZPC, prenos získaných informácií

Správa zo ZPC sa zasiela SMS MŠVVaŠ SR.

Súhlasím so zverejnením správy na internete
Správu vypracoval: Ildikó Pathóová 
Dátum: 17. 4. 2012.

Správu schválil:  Ing. Belovič Vladimír, CSc. , poverený riadením SĎVM MŠVVaŠ SR